4 בספטמבר 2019

פרופ' מיכאל סיגל

דיקן הפקולטה למדעי הרוח

האוניברסיטה העברית בירושלים

לכבוד פרופ' סיגל וחברי הוועדה,

אני מתכבד להגיש את מועמדותי למשרה תקנית בחוג למקרא. אני משלים כעת את עבודת הדוקטור באוניברסיטה העברית והיא תוגש בדצמבר 2019. בשנה הנוכחית אהיה עמית פוסט-דוקטורט בחוגים למקרא ולמדע הדתות באוניברסיטה העברית בירושלים ואֲלמד קורס בחוג למקרא. בנוסף, אני מרצה קבוע בחוג למקרא במכללה האקדמית לחינוך ע"ש דוד ילין, מרצה במכון כרם לחינוך יהודי הומניסטי, ועמית מחקר במרכז דוד הרטמן למצוינות אינטלקטואלית במכון שלום הרטמן. תחומי המחקר וההוראה שלי הם חקר התורה, סמנטיקה מקראית והדת הישראלית הקדומה.

קודם לכן סיימתי תואר בוגר בהצטיינות בחוג למקרא ובתכנית ללימודי יהדות באוניברסיטה העברית במסגרת תכנית "רביבים", ותואר מוסמך בהצטיינות בחוג למחשבת ישראל באוניברסיטה העברית. הכשרה זו העניקה לי מיומנות בשיטה הפילולוגית-היסטורית, ובייחוד בחקר התורה – תחום שמאז ומתמיד היה אחד ממוקדי העיסוק המרכזיים והידועים של החוג למקרא באוניברסיטה העברית. בלימודי מחשבת ישראל לצד לימודי המקרא, רכשתי את היכולת לעסוק בשאלות מושגיות רחבות, מתוך מחויבות לדיוק הטקסטואלי וההיסטורי.

עבודת הדוקטור שלי, "הכעס האלוהי והדרכים לשיכוכו בתורה ובמקורותיה", מערערת על תקפותו של המושג המקובל "כעס אלוהי", ומראה כי זוהי קטגוריה פרשנית מאוחרת, המאגדת יחד תופעות מגוונות בספרות המקראית. חלקה הראשון של העבודה מפרש מחדש שורה של ביטויים מקראיים הנחשבים ל"מונחי כעס", אף שחלקם כלל אינם מציינים כעס, או לחלופין אינם מתארים רגש פנימי אלא פעולה מעשית. החלק השני מוקדש לניתוח טקסטים מן התורה והוא חושף את הגישות המנוגדות הקיימות בתוך התורה עצמה ביחס להתפרצות כוחו של האל, הגורמים לה והדרכים למניעתה.

לצד עיבוד הדיסרטציה לספר, שאני מתכנן להשלים בשנה הנוכחית, התחלתי לעסוק בנושא שיעמוד במוקד ספרי השני: היחסים בין התגלמותו הגופנית של האל המקראי לבין אישיותו. נושאים אלו נדונו על פי רוב בנפרד, אך לאור מחקרים עדכניים על תפיסת העצמי במקרא – שאינה דוגלת בהפרדה הדואליסטית בין גוף לנפש – המחקר שלי יבחן את ה"עצמי" של האל המקראי באופן הוליסטי, ויבדוק מהם הקשרים בין רגשות ועמדות מוסריות המיוחסות לו, כגון נאמנות או נקמנות, לבין סוגים שונים של התגלמות שלו במרחב: הופעה כנגד הסתתרות, נוכחות באש ובענן לעומת התגלות בדמות אנושית, מגורי קבע בשמים וביקורים מזדמנים בארץ אל מול נוכחות תמידית במקדש, וכן הלאה. שאלות אלו ייבחנו על ציר הזמן הנרטיבי של מערכת היחסים בין האל לישראל כפי שהיא מתוארת בתורה, וזאת בהתבסס על הפרדה מדויקת ככל האפשר בין המקורות והשכבות שהתורה נוצרה מהם. מחקר זה יתרום אפוא לפנומנולוגיה ולהיסטוריה של הדת הישראלית הקדומה, לדיונים העכשוויים על תפיסת העצמי בעת העתיקה, ולא פחות מכך לתחום הקלאסי של חקר התורה בגלגוליו הנוכחיים.

אחד האתגרים הייחודיים של מרצים למקרא באקדמיה הישראלית הוא להתגבר על הניכור שישראלים רבים חשים כלפי המקרא, מחד גיסא, ועל הרתיעה של ישראלים רבים אחרים מפני מחקר ביקורתי היסטורי של כתבי הקודש, מאידך גיסא. אתגר נוסף, המאפיין את מדעי הרוח בכלל, הוא השאלה כיצד למשוך סטודנטים חדשים לעיסוק אינטנסיבי ותובעני בטקסטים העתיקים, ועם זאת לשמור על רמת הלימוד גבוהה ובלתי מתפשרת. מניסיוני כמרצה בחוג למקרא במכללה האקדמית לחינוך ע"ש דוד ילין, למדתי שיש דרך אחת להתמודד עם שני האתגרים. סטודנטים אינם מחפשים בהכרח את הטקסטים והעמדות המוכרים להם, או את המסלול הקל ביותר עבורם; הם מוכנים להסתכן ולהתאמץ אם הם משתכנעים שההיחשפות לעולם חדש וזר, לצד העבודה הטכנית המאומצת, הן תנאי הכרחי לחשיבה מעמיקה על שאלות היסטוריות, מושגיות ותרבותיות מרתקות. יישמתי את התובנה הזו בקורסי הטקסט שלימדתי – בייחוד בתורה, אך גם בטקסטים אחרים לפי צורכי החוג; בקורסים מונוגרפיים, כגון "חטאים וסליחות במקרא" או "קדושה ופוליטיקה", שבחלקם השתתפו גם סטודנטים להיסטוריה ומחשבת ישראל; ובראש ובראשונה בקורס "מבוא למקרא", שהופקד בידיי, ואני מעדכן ומשכלל אותו משנה לשנה. בשנה הנוכחית אֲלמד גם קורס על ספר דברים בחוג למקרא באוניברסיטה העברית.

לסיום אציין כי אני רואה חשיבות מיוחדת בנשיאת הלפיד של חקר התורה – תחום המצוי בלבו של חקר המקרא מראשיתו, אך נחשב כיום בעיני רבים למיושן, או לחלופין למצוי כביכול במשבר חסר תקנה. חידושו של תחום מחקר זה, והעמדתו על יסודות מתודולוגיים איתנים – בזיקה לענפים נוספים בחקר המקרא ובתחומים אחרים, ומתוך משא ומתן בין החוקרים בישראל, בארה"ב ובאירופה – הם משימה חיונית, שאני מבקש להשתתף בה.

במחקרי ובהוראתי אני שואף להמשיך את הדיאלוג, שהתחלתי בו כסטודנט והמשכתי בו כחוקר צעיר, עם חברי החוג למקרא באוניברסיטה העברית, כמו גם חוגים נוספים – בראש ובראשונה מחשבת ישראל והחוגים הנוספים של מדעי היהדות, לצד פילוסופיה ומדע הדתות – ולתרום את חלקי להמשך התפתחותו של החוג ולשמירת מעמדו כמרכז המוביל בארץ, וכאחד המרכזים המובילים בעולם, לחקר המקרא. יהיה לי לכבוד אם תואילו לשקול את מועמדותי למשרה, ואני מצפה לשמוע מכם.

בכבוד רב,

אריאל סרי-לוי